મન લાગે કે ન લાગે. ઘરનું કામ કર્યા વિના છૂટકો ખરો ? અને આજે તો શનિવાર, આજે રદ્દીવાળાનો દિવસ. હમણાં નીચેથી એની બૂમ સંભળાશે. હું મને કમને બધી પસ્તી લઈ સરખી કરવા બેઠી. આ બધી મ્હોંકાણમાં છાપાંઓ પર તો નજર ફેરવવાની જ રહી ગઈ છે. આમેય શું હોય છે છાપામાં ? એકની એક જાહેરાતો ને રોજ એના એ જ સમાચાર ! છાપાંની થપ્પી સરખી કરતાં જોયું તો એક છાપાંના છેલ્લા પાને રીક્ષાવાળાનો ફોતો ! ના, ના, એ ક્યાંથી હોય ? એના જેવો બીજો કોઈ હશે ! પણ ના, છે તો એ જ. એનો ફોતો છાપામાં શા માટે હોય ? જરૂર કંઈ ના કરવાના કામ કર્યા હશે, કે પછી પેલીને મારી-કૂટી હોય કે વેચવા જતાં પકડાયો હોય, પેલીનું ખૂન-બૂન તો નહીં કર્યું હોય ને ! એવું કંઈ કર્યું હોય તો પેલા નાનકડા ફૂલની શી દશા ? મારા તો હાથપગ પાણી પાણી થઈ ગયા. ધ્રૂજતા હાથે મેં એ છાપું હાથમાં લીધું અને એ ફોટા નીચે લખેલા સમાચાર એકી શ્વાસે વાંચી ગઈ- વાંચતા જ પગ નીચેની ધરતી સરકી ગઈ- છાપાંમાં લખ્યું હતું :